《次韵向文刚晁叔易游青原》
宋代·王庭圭

佛屋深蟠七祖山，鲁公奇字刻孱颜。能来把钓溪台上，安用赋诗戎马间。

薄宦不知何处好，浮生才得此时闲。夕阳渡口人争渡，又趁城头暮鼓还。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。